
			86/2026 DEKRETUA, ekainaren 2koa, Bilboko Portuko Agintaritzaren Administrazio Kontseiluko kide bat kargutik kendu eta beste bat izendatzeko dena.

			Irailaren 5eko 2/2011 Legegintzako Errege Dekretuaren atariko tituluaren II. kapituluan, interes orokorrekoen artean sailkatutako portuak araututa daude (2/2011 Legegintzako Errege Dekretua, Irailaren 5ekoa, Estatuko Portuei eta Merkataritzako Nabigazioari buruzko Legearen testu bategina onartzen duena). Euskal Autonomia Erkidegoari dagokionez, Bilboko eta Pasaiako portuak sartzen dira interes orokorrekoen artean.

			Estatuaren lurralde-antolaketa ikusita, eta autonomia-erkidegoen lurraldean dauden interes orokorreko portuek autonomia-erkidego horietan duten eragin ekonomiko eta soziala kontuan hartuta, aipatutako legegintzako errege-dekretuak beharrezkoak diren neurriak ezartzen ditu autonomia-erkidegoek portuetako agintaritzen antolaketa-egituran partaidetza handiago izan dezaten. Izan ere, agintaritza-egitura horiek portuen artezkaritza-organoak dira.

			Zehazki, Estatuko Portuei eta Merkataritzako Nabigazioari buruzko Legearen testu bategina onartzen duen irailaren 5eko 2/2011 Legegintzako Errege Dekretuaren 30. artikuluaren 1. eta 2. apartatuek hau ezartzen dute:

			«1.– Administrazio Kontseiluak honako kide hauek ditu:

			(...)

			b) Berezko kide bat; kide hori itsas kapitaina izango da.

			c) Gutxienez 10 bokal, eta gehienez 13. Kanaria eta Balear uharteetarako, ordea, 16 artekoa izango da bokal kopurua. Autonomia-erkidegoei edo Ceuta eta Melilla hiri autonomoei dagokie kopuru hori ezartzea, baita bokalak izendatzea ere.

			2.– Autonomia-erkidegoek edo Ceuta eta Melilla hiri autonomoek, aurreko apartatuko c) letran aipatzen diren bokalak izendatzen dituztenean, irizpide hauek errespetatu beharko dituzte:

			a) Estatuko Administrazio Orokorraren ordezkaritza, itsas kapitainaz gain, hiru bokalek osatuko dute. Bokaletako bat Estatuaren abokatua izango da, eta beste bat, Estatuko Portuak organismo publikokoa.

			b) Autonomia-erkidegoaren ordezkaritza, berriz, lehendakariaz gain, lau bokalek osatuko dute.

			c) Kanaria uharteetan, kabildo bakoitzak ordezkari bat izango du, eta, Balear uharteetan, "Consell" bakoitzak ordezkari bat izango du.

			d) Portuaren zerbitzugunea euren mugartean duten udalek Kontseiluko gainerako kideen % 33ko ordezkaritza izango dute. Eraginpeko udalak bat baino gehiago badira, lehenik honako hauei egokituko zaie ordezkaritza: Portu Agintaritzak administratutako portuari (portuei) izena ematen dion (dieten) udalari (udalei); eta, ondoren, gainerakoei: zerbitzuguneak udal-mugartean zer azalera hartzen duen, hainbateko proportzioan.

			

			e) Kontseiluko gainerako kideen % 66 honako hauen ordezkari izango dira: merkataritza-, industria- eta nabigazio-ganberenak, enpresa- eta sindikatu-antolakundeenak, eta portuen arloan garrantzi handia duten sektore ekonomikoenak.

			Bokalen izendapena, nahitaez, Administrazio Kontseiluan ordezkaritza duten administrazio publikoek, entitateek eta organismoek proposatuta egingo da. Estatuko Administrazio Orokorraren kasuan, Estatuko Portuak organismo publikoko lehendakariak egingo du proposamena.

			Administrazio Kontseiluko bokalen izendapenek, lehenengo apartatuko c) letran aipatzen direnek, lau urteko indarraldia izango dute. Izendapena berritu ahal izango da, hurrengo lerroaldean ezarritakoa eragotzi gabe.

			Kontseiluko bokalak kargutik kentzeko erabakia autonomia-erkidegoko organo eskudunak hartuko du, bokal horiek ordezkatzen dituzten antolakundeek, organismoek eta entitateek hala proposatuta.»

			Horiek horrela, eta bat etorriz Jaurlaritzari buruzko ekainaren 30eko 7/1981 Legean eta Estatuko Portuei eta Merkataritzako Nabigazioari buruzko Legearen testu bategina onartzen duen irailaren 5eko 2/2011 Legegintzako Errege Dekretuan ezarritakoarekin, Industria, Trantsizio Energetiko eta Jasangarritasuneko sailburuaren proposamenez, Gobernu Kontseiluak 2026ko ekainaren 2an egindako bilkuran proposamena aztertu eta onartu ondoren, honako hau

			XEDATZEN DUT:

			1. artikulua.– Karmele Tubilla Artetxe andrea Bilboko Portuko Agintaritzaren Administrazio Kontseiluan Eusko Jaurlaritzaren ordezkari gisa zuen bokal kargutik kentzea.

			2. artikulua.– Itziar Carrocera Fernández Bilboko Portuko Agintaritzaren Administrazio Kontseiluko kide izendatzea, Eusko Jaurlaritzaren ordezkari gisa.

			AZKEN XEDAPEN BAKARRA

			Dekretu honek ondorioak izango ditu bokalaren kargugabetzea eta bestearen izendapena Bilboko Portuko Agintaritzaren Administrazio Kontseiluko lehendakariari jakinarazten zaizkion egunetik aurrera; dekretua, bestalde, Euskal Herriko Agintaritzaren Aldizkarian argitaratu beharko da.

			Vitoria-Gasteizen, 2026ko ekainaren 2an.

			Lehendakaria,

			IMANOL PRADALES GIL.

			Industria, Trantsizio Energetiko eta Jasangarritasuneko sailburua,

			MIKEL JAUREGI LETEMENDIA.

